MŨNDŨ WITŨ NĨTWĨYŨMĨRĨRIE
Muthoomi muugi, ta reke nguhe ndeto ino tondu-ri, Muugi ni muutaare.
Tũkĩhaica ndege twathiaga Ruraya, nĩtwagĩkinyire.
Nĩtwerĩtwo nĩ kũritũ, no ti ta ũrĩa twagĩkorire
Mũtũheei ũhoro aakoragwo athimĩte
Ndaarĩkagia rethi, ta kaburaita kena ihuti,
Wee ũũka wĩyonere kuo ti kũũru.
Nĩtwagĩũkire na tukĩĩyonera
Iyo nĩ heho ikũũnjaga mũndũ ta ngũkũ njurĩre
Iyo nĩ mbarabu ĩitĩkaga gũkahaana burugĩ
Acio nĩ andũ mũhĩtũkanaga na mũtitumũkane
Wa mwene nĩ ũmwe, kĩu kĩngĩ nĩ kĩrĩndĩ.
Twatuĩkire ngombo cia mathaa
Gũkĩa, gũtuka, gũkoma, wĩra, irĩhi no mathaa
Urore ya riũa kana ya guoko, ngũkũ igambe kana ikire
Riumagarĩro ihũndũkĩro no thaa, mathaa, mathaa
Toro nĩ wa mbũkũ, ũhingĩte riitho rĩmwe mathaa matikore.
Andu mekĩriirwo iterenge, magwatio matikae kũũra
No amwe nĩ cekeri mategete ti acithũkũmi
Kaari o nyũmba ya Mũmbi theri yũũrĩte
Athũngũ na ũhĩndĩ mũregete kũmatega nĩkĩ?
Kana kwao gũtirĩ thabatũ? Mahuunjĩrio na mahothe.
Matirũka nĩ maingĩ kwĩ magũa
Kũgwa na ndũũkĩre nĩ gwa kĩrimũ
Njaamba nĩ gwĩthaga ĩhũũrane na ũkĩa
Nyama ndĩrĩyagwo nĩ wĩra
Mũndũ witũ nĩtwĩyũmĩrĩrie twaga gũkua tũgataha.
Gwitũ ti gũũkũ, gwitũ nĩ kũraihu
Ndokire gwetha ndiokire gũitanga
Nyoni ĩmeragia na ĩgatahĩkĩra tũcui
Wona mawega wĩhũgũrĩre acio angĩ
Wakinĩ kunda tũkundanĩre, gwitũ nĩ kũraihu.
Ng'ang'a wa Wairia
kik_Latn tso_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kam_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kam_Latn